《春菜诗》
清代·黎庶蕃

前胡落釜甘胜肉，野藠登盘贱于蔌。一春烟雨大巢生，十日燠晴香菌簇。

马驹骈齿苋初剪，幼稚擎拳蕨犹秃。棕鱼𧥄𧥄子满苞，野鹊毵毵花聚粟。

意中诸葛远难致，箸下元脩娇足录。小加姜豉发微鲜，旋点椒盐元不俗。

庾鲑顿顿勉加餐，范甑朝朝供画粥。贫家得此已夸富，晚岁佐庖奚不足。

一从薄禄误撄心，自笑先生真负腹。驼峰熊掌梦不见，葑甲蒌丁空寓目。

何时归种蜀包芦，尚及西村蚕豆熟。

作者简介：黎庶蕃，字晋甫，号椒园，遵义人。咸丰壬子举人，官两淮盐大使。有《椒园诗钞》。